b'\n_START_ARTICLE_\nIztok Podbregar\n_START_SECTION_\nZgodnja kariera\n_START_PARAGRAPH_\nLeta 1985 je kon\xc4\x8dal \xc5\xa1olanje na Letalski voja\xc5\xa1ki akademiji JLA z diplomsko nalogo Rad trupnog starje\xc5\xa1ine na protivobave\xc5\xa1tajnoj za\xc5\xa1titi in postal pilot nadzvo\xc4\x8dnih lovskih letal s \xc4\x8dinom letalskega podporo\xc4\x8dnika. Pred slovensko osamosvojitveno vojno je marca 1991 zapustil JLA in se pridru\xc5\xbeil TO RS._NEWLINE_Med slovensko osamosvojitveno vojno ni sodeloval v bojih, saj ga Teritorialna obramba Republike Slovenije ni mogla uporabiti zaradi izobrazbe (pilot nadzvo\xc4\x8dnih letal). Istega leta (1991) pa je bil vpoklican v TO RS in bil postavljen na polo\xc5\xbeaj na\xc4\x8delnika Odseka za letalstvo v Republi\xc5\xa1kem \xc5\xa1tabu TO RS, kar je bil vse do leta 1995. Na za\xc4\x8detku mandata TO RS ni imela niti enega bojnega letala, tako je bil v tem opravljen nakup Pilatusov PC-9; v tem \xc4\x8dasu je postal tudi mednarodni in\xc5\xa1pektor za nadzor oboro\xc5\xbeitve v okviru OVSE._NEWLINE_Leta 1995 je bil imenovan za namestnika na\xc4\x8delnika General\xc5\xa1taba Slovenske vojske, kar je bil vse do leta 1998. V tem \xc4\x8dasu (1995-97) je opravil \xc5\xa1e magisterij na Fakulteti za organizacijske vede v Kranju z magistrsko nalogo Razvoj kadrov stalne sestave Slovenske vojske.(COBISS)\n_START_SECTION_\nNa\xc4\x8delnik G\xc5\xa0SV\n_START_PARAGRAPH_\n9. aprila 1998 je bil na predlog obrambnega ministra Alojza Krape\xc5\xbea imenovan za na\xc4\x8delnika General\xc5\xa1taba Slovenske vojske (G\xc5\xa0SV). Podbregar, ki je bil v \xc4\x8dasu imenovanja polkovnik, je bil nato \xc5\xa1e isti mesec povi\xc5\xa1an v brigadirja in naslednje leto (kot drugi \xc4\x8dastnik v zgodovini Slovenske vojske) \xc5\xa1e v \xc4\x8din generalpodpolkovnika._NEWLINE_V \xc4\x8dasu na\xc4\x8delovanja je ustanovil Center za voja\xc5\xa1ko-zgodovinsko dejavnost Slovenske vojske, Verifikacijski center Slovenske vojske, Bilten Slovenske vojske,... Hkrati pa je bila Slovenska vojska tudi organizacijsko posodobljena, saj je bilo ukinjenih sedem pokrajinskih \xc5\xa1tabov SV in ustanovljena tri operativna poveljstva SV. V tem \xc4\x8dasu je opravil doktorat (1997-2000) na Fakulteti za organizacijske vede v Kranju z doktorsko disertacijo Interoperabilnost kadrov manj\xc5\xa1ih dr\xc5\xbeav v mirovnih operacijah.(COBISS)\n_START_SECTION_\nDr\xc5\xbeavni funkcionar\n_START_PARAGRAPH_\nPo koncu aktivne voja\xc5\xa1ke slu\xc5\xbebe je bil dr\xc5\xbeavni sekretar na MORS v \xc4\x8dasu \xc5\xa1este vlade (1. marec - 31. avgust 2001). V tem \xc4\x8dasu je bil tudi \xc4\x8dlan vladne delovne skupine, ki je priporo\xc4\x8dila nakup letala Falcon._NEWLINE_Nato je bil ministrski svetnik za obrambo v Uradu predsednika vlade Republike Slovenije (2001-02), nakar je 1. junija 2002 prevzel polo\xc5\xbeaj direktorja Slovenske obve\xc5\xa1\xc4\x8devalno-varnostne agencije. Na lastno pro\xc5\xa1njo ga je vlada 22. septembra 2006 razre\xc5\xa1ila s polo\xc5\xbeaja direktorja Sove.). Leta 2007 je takratni predsednik Vlade Republike Slovenije Tone Rop razkril, da je leta 2004 Sova prislu\xc5\xa1kovala pogovorom tedanje vodje opozicije Janeza Jan\xc5\xa1e s hrva\xc5\xa1kim premierom Ivom Sanadarjem. Podbregar je glede tega izjavil, da je v \xc4\x8dasu njegovega mandata Sova delovala zakonito. Istega leta (2007) je bilo razkrito, da je Sova iz \xc4\x8drnega fonda leta 2005 pla\xc4\x8dala potne stro\xc5\xa1ke za indijskega alternativnega zdravilca Sardeshmukha Sadananda, ki je pri\xc5\xa1el v Sloveniji zdravit takratnega predsednika Slovenije Janeza Drnov\xc5\xa1ka in da je Sova financirala 10,9 milijona SIT zasebnemu podjetju, ki ga je ustanovil Bojan Bratu\xc5\xa1a; slednjega je Sova odpustila s polo\xc5\xbeaja vodje oddelka za spremljanje telefonske komunikacije (oddelek za prislu\xc5\xa1kovanje telefonskim pogovorom), ko so ugotovili, da ima ponarejeno diplomo. Aprila 2010 pa je Dr\xc5\xbeavni zbor Republike Slovenije ugotovil, da je\xc2\xa0\xc2\xbbozka skupina znotraj Sove vzpostavila vzporeden sistem delovanja mimo veljavnih pravil in predpisov, ki je svoj vrhunec do\xc5\xbeivel v \xc4\x8dasu dr. Iztoka Podbregarja, ko je Sova v enem delu delovala kot politi\xc4\x8dna policija (nezakonito posredovanje tajnih informacij, nezakonita izpla\xc4\x8dila, tajno sledenje komunikacij mimo zakona ...)\xc2\xab._NEWLINE_V nadaljevanju kariere je bil nacionalni koordinator za boj proti terorizmu (2004-2006) in svetovalec predsednika Republike Slovenije za nacionalno varnost (2006).\n_START_SECTION_\nProfesor in politik\n_START_PARAGRAPH_\nLeta 2006 pa je pri\xc4\x8del z akademsko kariero. Trenutno ima naziv rednega profesorja na Univerzi v Mariboru za podro\xc4\x8dje organizacije in managementa, pri \xc4\x8demer je vodja Katedre za policijsko upravljanje in management na Fakulteti za varnostne vede v Ljubljani, profesor za Krizni management na Fakulteti za organizacijske vede v Kranju in vodja Katedre za voja\xc5\xa1ko logistiko na Fakulteti za logistiko v Celju. O svojem delu s \xc5\xa1tudenti je leta 2007 izjavil:_NEWLINE_\xc5\xa0tudente je treba razumeti. Treba se jim je prilagoditi. Pribli\xc5\xbeati tako, da je znanje prakti\xc4\x8dno. Nekateri profesorji se dr\xc5\xbeijo vrti\xc4\x8dkov, starih modelov, ki so neuporabni. Ljudem je treba dati, kar bodo v \xc5\xbeivljenju potrebovali. Mora obstajati jasna povezava z realnostjo._NEWLINE_Na lokalnih volitvah leta 2010 je bil nosilec liste LDS v Ob\xc4\x8dini Postojna; prejel je 962 glasov (14,85\xc2\xa0%) in osvojil tretje mesto (\xc5\xbee v prvem krogu je bil izvoljen Jernej Verbi\xc4\x8d). Postal pa je \xc4\x8dlan Ob\xc4\x8dinskega sveta Ob\xc4\x8dine Postojna._NEWLINE_V letu 2012 je tri mesece vodil LDS, nato pa je odstopil iz osebnih razlogov._NEWLINE_Od avgusta 2013 je \xc4\x8dlan uprave Aerodroma Ljubljana. Ta infrastrukturna dru\xc5\xbeba je bila zelo zgodaj privatizirana, vodilna mesta v njej pa so vedno zasedali biv\xc5\xa1i vplivni \xc4\x8dlani varnostnih in obve\xc5\xa1\xc4\x8devalnih slu\xc5\xbeb, na primer Vinko Mo\xc5\xbee in Zmago Skobir.'